FI Euroopan unionin virallinen lehti C 191/24

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 191/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (ΕY) N:o 510/2006

”ΚΟΥΦΕΤΑ ΑΜΥΓΔΑΛΟΥ ΓΕΡΟΣΚHΠΟΥ” (KOUFETA AMYGDALOU GEROSKIPOU)

EY-N:o: CY-PGI-0005-0800-02.03.2010

SMM ( X ) SAN ( )

1. Nimi:

”Κουφέτα Αμυγδάλου Γεροσκήπου” (Koufeta Amygdalou Geroskipou)

2. Jäsenvaltio tai kolmas maa:

Kypros

3. Maataloustuotteen tai elintarvikkeen kuvaus:

3.1 Tuotetyyppi:

Luokka 2.4 Leipomo-, konditoria-, makeis- ja keksituotteet.

3.2 1 kohdassa tarkoitetun maataloustuotteen tai elintarvikkeen kuvaus:

”Koufeta Amygdalou Geroskipou” ovat paahdettuja ja sokeroituja manteleita.

Lopputuotteen pääasialliset ominaisuudet ovat:

Fyysiset ominaisuudet Muoto: munan- tai mantelinmuotoinen Väri: valkoinen

Kemialliset ominaisuudet Kosteuspitoisuus: 2–4 %

Aistinvaraiset ominaisuudet Pinta/tekstuuri: Pinnalla oleva sokerikerros on karkea ja pureskellessa pehmeämpi kuin muissa samantapaisissa tuotteissa. Se tuntuu miellyttävältä ja sulaa nopeasti suussa. Sokerikerros on 2–4 mm paksu. Maku: sokerista aiheutuva makeus ja paahdettujen mantelien tyypillinen maku.

3.3 Raaka-aineet (ainoastaan jalostetut tuotteet):

Koufeta Amygdalou Geroskipou -tuotteen valmistukseen käytetään a) manteleita ja b) sokeriruo’osta valmistettua kidesokeria.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koufeta Amygdalou Geroskipou -tuote on valmistettava ja pakattava yksilöidyllä maantieteellisellä alueella (Geroskipoun kunnassa) (sekä sokeri että mantelit voivat olla peräisin yksilöidyn maantieteellisen alueen ulkopuolelta).

3.6 Viipalointia, raastamista, pakkaamista jne. koskevat erityiset säännöt:

Koufeta Amygdalou Geroskipou -tuotetta ei saa pakata yli 45 celsiusasteen lämpötilassa, koska silloin pusseihin tiivistyy kosteutta. Kun lämpötila on laskenut alle 45 celsiusasteen, voidaan pakkaaminen aloittaa, ja se tehdään huoneenlämpötilassa. Jos Koufeta Amygdalou Geroskipou -tuotetta ei pakata tämän ajanjakson aikana, haihtuu liikaa kosteutta, eivätkä makeiset ole niin pehmeitä (eli aistinvaraiset ominaisuudet muuttuvat). Toisin sanoen on erittäin tärkeää, milloin Koufeta Amygdalou Geroskipou -tuote pakataan, koska se vaikuttaa tuotteen aistinvaraisten ominaisuuksien säilymiseen. Siksi Koufeta Amygdalou Geroskipou -tuote on pakattava yksilöidyllä maantieteellisellä alueella. Siten varmistetaan myös tuotteen aitous ja jäljitettävyys.

3.7 Merkintöjä koskevat erityiset säännöt:

Koufeta Amygdalou Geroskipou -tuotteen merkinnöissä on mainittava, että tuotteen säilyvyysaika on yksi kuukausi tuotantopäivästä.

4. Maantieteellisen alueen tarkka rajaus:

Geroskipoun kunnan hallinnolliset rajat.

5. Yhteys maantieteelliseen alueeseen:

5.1 Maantieteellisen alueen erityisyys:

Koufeta Amygdalou Geroskipou -tuotteen valmistusohje kulkee perintönä yhdessä perheessä, sillä tähän päivään saakka kaikki tuotteen valmistajat Geroskipoun kunnassa ovat olleet Sofokles Athanasiosin jälkeläisiä. Sofokles Athanasios aloitti kyseisen tuotteen valmistuksen Geroskipoussa vuonna 1895. Vuodesta 1895 tähän päivään saakka Athanasiosin jälkeläiset ovat valmistaneet tuotetta samalla tavalla ja samalla alueella Geroskipoun kunnassa. Tämän vuoksi Koufeta Amygdalou Geroskipou -tuotteen valmistukseen tarvittava kokemus ja tietotaito ovat vuodesta 1895 olleet tällä yksilöidyllä maantieteellisellä alueella, jolla se on periytynyt sukupolvelta toiselle nykypäivään saakka. Kokeneet valmistajat ovat antaneet ja antavat edelleenkin Koufeta Amygdalou Geroskipou -tuotteen valmistusmenetelmän opetusta nuoremmille. Tietotaito siirtyy siis sukupolvelta toiselle.

Vanhasta ja uudesta Geroskipousta kertovassa kirjassa (Aristeidou ja Bakis 1992) mainitaan Amygdalou Geroskipou -tuotteen valmistus vuoden 1930 jälkeen. Näitä mantelimakeisia myytiin erityisesti kansanjuhlissa. Myös Geroskipoun historiasta ja kansanperinteestä kertovassa kirjassa (Hatzikyriakos, 2000) mainitaan, että tätä tuotetta valmistetaan siirapista, sokerista ja manteleista, joita paahdetaan pienessä kasarissa. Koufeta Amygdalou Geroskipou -tuotteelle myönnettiin vuonna 1937 Stroumbissa järjestetyillä messuilla erikoispalkinto.

Vuonna 2008 ilmestyneessä Geroskipoun kunnan historiasta sen perustamisesta nykypäivään saakka kertovassa kirjassa mainitaan Koufeta Amygdalou Geroskipou. Kuukausijulkaisussa ”O tahidromos tis Paphou” (elokuu 2010) haastateltiin tuottajaa, joka on valmistanut tätä tuotetta jo kauan ja edelleen valmistaa sitä. Lehden mukaan tuote on yksi Geroskipoun perinteisistä tuotteista.

5.2 Tuotteen erityisyys:

Koufeta Amygdalou Geroskipou -tuotteen erityisyys johtuu kahdesta seikasta:

a) tuotteen maineesta, joka johtuu siitä, että tuotetta on valmistettu perinteisesti Geroskipoun kunnassa kaukaisista ajoista nykypäivään saakka, ja

b) tietyistä erityisistä aistinvaraisista ominaisuuksista, jotka erottavat tuotteen muista vastaavista. Näihin aistinvaraisiin ominaisuuksiin kuuluvat pinnan/struktuurin luonteenomainen karheus, joka johtuu pinnan sokerikerroksesta. Se on pehmeämpi kuin muissa vastaavissa tuotteissa ja liukenee nopeasti suussa jättäen miellyttävän tuntemuksen. Koufeta Amygdalou Geroskipou -mantelimakeisille on myös luonteenomaista sokerista peräisin oleva makeus. Karhea pinta, tuotteen struktuuri ja makeus ovat ominaisia kyseiselle tuotteelle, ja tämä erottaa tuotteen muista. Erityisesti on mainittava, ettei Koufeta Amygdalou Geroskipou -tuotteen valmistuksessa käytetä vahaa mantelin suojaamiseksi tai manteleiden erottamiseksi toisistaan (mitä käytäntöä noudatetaan muiden sokeroitujen mantelien valmistuksessa, jotta niiden rasva-aineet säilyisivät). Koufeta Amygdalou Geroskipou -tuotteissa ei myöskään käytetä muita raaka-aineita kuin manteleita ja sokeria, eikä näitä makeisia kiilloteta millään lisämenetelmällä (vahalla peittämällä tai mekaanisesti sokeroinnin jälkeen), kuten muiden mantelimakeisten valmistuksessa tehdään. Edellä mainituista syistä huokoset tuotteen pinnalla pysyvät auki, jolloin tuotteen pinta on karheampi kuin muiden mantelimakeisten. Koufeta Amygdalou Geroskipou -tuotteet ovat myös koko elinkaarensa ajan pehmeämpiä ja samalla makeampia kuin muut mantelimakeiset, koska niiden valmistuksessa ei käytetä mitään muuta raaka-ainetta, kun taas muiden mantelimakeisten valmistuksessa käytetään myös muita raaka-aineita, jotka vähentävät tuotteen makeutta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Mitä maineeseen tulee, Koufeta Amygdalou Geroskipou -tuotteet ovat tunnettuja kaikkialla Kyproksessa. Kuten edellä on mainittu, Koufeta Amygdalou Geroskipou -tuotteita on valmistettu Geroskipoussa hyvin kauan, ja valmistustekniikka on siirtynyt sukupolvelta toiselle nykypäivään asti. Koufeta Amygdalou Geroskipou -tuotteiden ainutlaatuisuus ja erityisominaisuudet ovat Geroskipoussa asuvien valmistajien tiedon ja taidon ansiota, erityisesti tuotteen valmistusmenetelmään liittyvän taitotiedon ansiosta. Koufeta Amygdalou Geroskipou -tuotteille tyypillinen struktuuri johtuu pääasiassa tuotteen valmistustavasta eli paahdettujen manteleiden sokerointiajasta, paahtokasarin sekoitusnopeudesta sokeroitaessa paahdettuja manteleita ja tuotteen valmistusohjeesta. Olennaista valmistusmenetelmässä ja koko taitotiedon perusta on se, että valmistaja pysyy valmistusastian (paahtokasarin) edessä koko ajan, jotta hän voi valvoa koko sokerointivaihetta ja voi puuttua välittömästi asiaan, jos sokerisiirapin paksuutta tai määrää tai sokerointilämpötilaa on korjattava. On myös tärkeää, että paahdettujen mantelien sokerointiin käytetty aika ja paahtokasarin sekoitusnopeus ovat oikeat. Jos sokerointi tehdään liian aikaisin ja/tai sekoitusnopeus on väärä, mantelit liimautuvat yhteen. Jos sokerointi tehdään liian myöhään ja/tai sekoitusrytmi on väärä, mantelit kuivuvat, ja niihin tarttuu liian vähän sokeria. Kaikki nämä tekijät ovat osa perinnettä, aitoja paikallisia valmistusmenetelmiä ja Geroskipoun tuottajien paikallista asiantuntemusta ja tietoa. Eritelmissä kuvatun reseptin onnistuminen riippuu myös siitä, että tuotteen valmistuksessa käytetään vain kahta raaka-ainetta, manteleita ja sokeria, eikä mitään muuta (kuten muiden mantelimakeisten valmistuksessa).

Eritelmän julkaisuviite:

(Asetuksen (EY) N:o 510/2006 5 artiklan 7 kohta)

http://www.moa.gov.cy/moa/da/da.nsf/All/BAB8773EB6D4C5BD422576CD00354E95/$file/EvnoikiApofasiYpourgou4406Jan10.pdf?OpenElement

(1) EUVL L 93, 31.3.2006, s. 12.